Yesu Hiɛ Kã | Biblia Mli Sane\nYesu Hiɛ Kã\nANI ole mɔ ni yoo nɛɛ kɛ hii enyɔ lɛ ji? Yoo lɛ ji Yesu naanyo, Maria Magdaleena. Ni hii ni wo atadei yɛji lɛ ji ŋwɛibɔfoi. Tsũ bibioo ni Maria kwɛɔ mli lɛ ji he ni akɛ Yesu gbonyo yafɔ̃ yɛ egbele sɛɛ lɛ. Atsɛɔ lɛ gbonyobu. Shi amrɔ nɛɛ, gbonyo lɛ bɛ jɛmɛ! Namɔ bawo? Nyɛhaa wɔkwɛa.\nYɛ Yesu gbele sɛɛ lɛ, osɔfoi lɛ yakɛɛ Pilato akɛ: ‘Beni Yesu yɔɔ wala mli lɛ, ekɛɛ abaatee lɛ shi kɛjɛ gbohii ateŋ yɛ gbi ni ji etɛ lɛ nɔ. No hewɔ lɛ fã koni ayabu gbonyobu lɛ he. Kɛkɛ lɛ ekaselɔi lɛ nyɛŋ amɛyaju egbonyo lɛ ni amɛkɛɛ akɛ atee lɛ shi kɛjɛ gbohii ateŋ!’ Ni Pilato kɛɛ osɔfoi lɛ koni amɛha asraafoi ayabu gbonyobu lɛ he.\nShi beni Yesu egbo sɛɛ gbi ni ji gbi etɛ lɛ leebi maŋkpa lɛ, Yehowa bɔfo ko ba trukaa. Ni ebatsi tɛ lɛ kɛjɛ gbonyobu lɛ naa. Asraafoi lɛ she gbeyei aahu akɛ amɛnyɛɛɛ amɛtsi amɛhe po. Yɛ naagbee lɛ, beni amɛyakwɛ gbonyobu lɛ mli lɛ, anaaa gbonyo lɛ! Asraafoi lɛ ateŋ mɛi komɛi tee maŋ lɛ mli ni amɛyakɛɛ osɔfoi lɛ. Ani ole nɔ ni osɔfoi fɔji lɛ fee? Amɛha asraafoi lɛ shika koni amɛmale. Osɔfoi lɛ kɛɛ asraafoi lɛ akɛ: ‘Nyɛkɛa akɛ ekaselɔi lɛ ba nyɔɔŋteŋ, ni beni wɔwɔ lɛ, amɛbaju egbonyo lɛ kɛtee.’\nBeni enɛ yaa nɔ lɛ, yei komɛi ni ji Yesu nanemɛi bakwɛ gbonyobu lɛ mli. Kwɛ bɔ ni efee amɛ naakpɛɛ eha akɛ amɛna ni nɔ ko bɛ mli! Amrɔ nɔŋŋ kɛkɛ ni ŋwɛibɔfoi enyɔ ni wo atadei ni kpɛlɛɔ bapue. Amɛbi akɛ: ‘Mɛni hewɔ nyɛtaoɔ Yesu yɛ biɛ? Atee lɛ shi. Nyɛyaa oya ni nyɛyakɛa ekaselɔi lɛ.’ Kwɛ bɔ ni yei lɛ jo foi waa amɛha! Shi beni amɛyaa yɛ gbɛ lɛ nɔ lɛ, nuu ko wa amɛ. Ani ole mɔ ni eji? Lɛ ji Yesu! Ekɛɛ amɛ akɛ: ‘Nyɛyaa nyɛyakɛa mikaselɔi lɛ.’\nBeni yei lɛ yakɛɛ kaselɔi lɛ akɛ Yesu yɛ wala mli ni amɛna lɛ lɛ, ewa waa kɛha kaselɔi lɛ akɛ amɛaahe amɛye. Ni Petro kɛ Yohane jo foi kɛtee gbonyobu lɛ he akɛ amɛ diɛŋtsɛ amɛyaakwɛ, shi gbonyobu lɛ mli kã shi efolo! Beni Petro kɛ Yohane shi jɛmɛ lɛ, Maria Magdaleena hi shi yɛ sɛɛ. Enɛ ji be mli ni ekwɛ mli ni ena ŋwɛibɔfoi enyɔ lɛ.\nAni ole nɔ ni ba Yesu gbonyo lɛ nɔ? Nyɔŋmɔ ha elaaje. Nyɔŋmɔ eteee Yesu shi kɛbaaa wala mli yɛ heloo gbɔmɔtso ni ekɛgbo lɛ nɔŋŋ mli. Eha Yesu mumɔŋ gbɔmɔtso hee, tamɔ bɔ ni bɔfoi ni yɔɔ ŋwɛi lɛ yɔɔ lɛ. Shi Yesu baanyɛ aŋɔ gbɔmɔtso ni gbɔmɛi baanyɛ ana, bɔni afee ni etsɔɔ ekaselɔi lɛ akɛ eyɛ wala mli, taakɛ wɔbaakase lɛ.\nKɛmaje Mɔ Ko Kɛmaje Mɔ Ko Yesu Hiɛ Kã\nmy sane 102